*Tämä artikkeli käsittelee poliitikkoa. Sotilaasta ja urheilujohtajasta katso Yrjö Valkama ja yritysjohtajasta Yrjö Valkama.*
**Yrjö Rikhard Valkama** (20. elokuuta 1887 Ruovesi – 27. elokuuta 1944 Oulainen) oli suomalainen vasemmistopoliitikko, joka toimi Suomen Sosialistisen Työväenpuolueen kansanedustajana vuosina 1922–1923. Valkama erotettiin SSTP:n eduskuntaryhmästä ja puolueesta alkuvuonna 1923. Myöhemmin hän vaikutti Suomen Sosialidemokraattisen Puolueen riveissä.

Valkama aloitti poliittisen toimintansa jo nuorena. Hän liittyi SDP:hen vuonna 1906. Vuodesta 1912 Yhdysvalloissa oleskellut Valkama palasi Suomeen vuonna 1921 ja ryhtyi maanviljelijäksi Oulaisissa. Eduskuntavaaleissa seuraavan vuoden heinäkuussa Valkama valittiin kansanedustajaksi SSTP:n listoilta Oulun läänin eteläisestä vaalipiiristä. Valkama oli SSTP:n ehdokkaana, koska Oulaisten työväenyhdistys oli SDP:n sisäisessä suuntataistelussa valinnut viiteryhmäkseen puolueen vasemmiston. Eduskunnassa hän vaikutti maatalousvaliokunnassa.

Valkama erotettiin SSTP:n eduskuntaryhmästä sen jälkeen, kun hän ilmoitti vastustavansa maanalaista poliittista toimintaa Suomessa. Asia tuli ilmi, kun Valkaman kansanedustajatoveri August Rytkönen kuuli Valkaman esittävän tämänsuuntaisia ajatuksia junassa muiden puolueiden edustajien seurassa. Rytkösen valppauden ansiosta Valkama sai kutsun puoluetoimikunnan kokoukseen, joka 21. maaliskuuta 1923 päätti erottaa Valkaman miehen kieltäydyttyä jälleen hyväksymästä salaista toimintaa. Oulaisten työväenyhdistys oli aluksi haluton taipumaan puolueen päätökseen, mutta tunteja kestäneen debatin jälkeen sekin taipui. Erottamisesta ja asennoitumisestaan huolimatta Valkama vangittiin loppuvuodesta yhdessä SSTP:n eduskuntaryhmän kanssa.

Vapauduttuaan vankilasta Valkama kävi jälleen Yhdysvalloissa, mutta hän palasi pian takaisin Suomeen. Valkama hankki asunnon Oulaisten kirkonkylästä ja työskenteli asioitsijana. Hän liittyi uudelleen SDP:hen, ja vuonna 1929 hänet valittiin Oulun läänin eteläisen vaalipiirin sosialidemokraattisen piirijärjestön sihteeriksi. Valkama oli SDP:n ehdokkaana 1930-luvun eduskuntavaaleissa, mutta hänen äänensä eivät riittäneet eduskuntapaikan uusimiseen. Valkama myös kirjoitti usein puolueensa lehtiin.

Valkamalla oli Oulaisissa useita kunnallisia luottamustehtäviä. Sota-aikana hän toimi kuntansa viljelyspäällikkönä. 25. elokuuta 1944 Valkama joutui liikenneonnettomuuteen, ja hän kuoli saamiinsa vammoihin kaksi päivää myöhemmin.

Lähteet
-------

1. 1 2 3 4 5  Harri Turunen Yrjö Valkama Kansanedustajaksi yltänyt Amerikan-kävijä (Arkistoitu – Internet Archive) (Kirjastovirma 2007)
2. ↑  .aspx Yrjö Valkama (poliitikko) *Suomen kansanedustajat*. Eduskunta.
3. ↑  Ilkka Hakalehto: SKP ja sen vaikutus poliittiseen ja ammatilliseen työväenliikkeeseen 1918–1928 (WSOY 1966), s. 177.

Aiheesta muualla
----------------

* .aspx Yrjö Valkama (poliitikko) *Suomen kansanedustajat*. Eduskunta.

|  |  |  |  |  |
| --- | --- | --- | --- | --- |
| 

| * n
* k
* m
Sosialistisen työväenpuolueen kansanedustajat 1922–1923 |
| --- |
|  |
| Eduskuntaryhmä(27) | 
* Aronen
* Enqvist
* Fagerholm
* Hannula
* Hannunen
* Hiilos
* Kaarne
* Kallio
* Kankari
* Kemppi
* Koivisto
* Lampinen
* Långström
* Mäkelin
* Mäkinen
* Nahkala
* Numminen-Härmä
* Nurmiranta
* Pulkkinen
* Rytkönen
* Sillanpää
* Toppinen
* Tuomi
* J. Vainio
* V. Vainio
* Valkama
* Vesterlund

 |

 |



|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Eduskunta

 |

 |